Document ID: 32007R1475

KOMISSION ASETUS (EY) N:o 1475/2007,
annettu 13 päivänä joulukuuta 2007,
Thaimaasta peräisin olevia maniokkijuuria koskevan yhteisön tariffikiintiön avaamisesta vuodesta 2008
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luettelossa CXL olevien myönnytysten täytäntöönpanosta GATT-sopimuksen XXIV artiklan 6 kohdan mukaisesti käytyjen neuvottelujen päättymisen seurauksena 18 päivänä kesäkuuta 1996 annetun neuvoston asetuksen (EY) N:o 1095/96 (1) ja erityisesti sen 1 artiklan 1 kohdan,
sekä katsoo seuraavaa:
(1)
Yhteisö sitoutui Maailman kauppajärjestön monenvälisissä kauppaneuvotteluissa avaamaan Thaimaasta peräisin oleville CN-koodiin 0714 10 kuuluville tuotteille neljäksi vuodeksi 21 miljoonan tonnin suuruisen tariffikiintiön, jossa kannettava tulli on alennettu kuuteen prosenttiin. Komission on avattava tämä kiintiö ja hallinnoitava sitä.
(2)
Ottaen huomioon tuotteen ja markkinoiden erityispiirteet vaikuttaa aiheelliselta käyttää ’ensiksi tullutta palvellaan ensin’ -hallinnointitapaa. Hallinnon yksinkertaistamiseksi vilja- ja riisialan tuonti- ja vientitodistusten järjestelmän soveltamista koskevista erityisistä yksityiskohtaisista säännöistä 28 päivänä heinäkuuta 2003 annetun komission asetuksen (EY) N:o 1342/2003 (2) mukaista maniokkituotekiintiötä olisi vilja- ja riisialan tuonti- ja vientituotteiden osalta hallinnoitava viljan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (3) mukaisesti. Hallinnoinnissa olisi noudatettava tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (4) 308 a ja 308 b artiklaa sekä 308 c artiklan 1 kohtaa.
(3)
Asetuksen (EY) N:o 1784/2003 9 artiklan 1 kohdassa säädetään mahdollisuudesta poiketa tuontitodistuksen esittämisvelvollisuudesta sellaisten tuotteiden osalta, joilla ei ole merkittävää vaikutusta viljamarkkinoiden tarjontatilanteeseen. Viime vuosina yhteisö on tuonut alle 10 prosenttia CN-koodiin 0714 10 kuuluvan maniokkijuuren vuotuisesta määrästä. Kyseessä on vähäinen määrä erikoistuotteita, joilla ei ole vaikutusta viljamarkkinoihin. Sen vuoksi voidaan soveltaa asetuksen (EY) N:o 1784/2003 9 artiklan 1 kohdassa säädettyä tuontitodistuksen esittämisvelvollisuutta koskevaa poikkeusta.
(4)
On tarpeen pitää yllä hallinnointijärjestelmää, jolla taataan, että kyseisessä kiintiössä voidaan tuoda ainoastaan Thaimaasta peräisin olevia tuotteita. Olisi täsmennettävä, millaisia tuotteiden alkuperätodistuksia oikeus tariffikiintiöiden käyttöön edellyttää ”ensiksi tullutta palvellaan ensin” -järjestelmässä. Tästä säädetään komission asetuksen (ETY) N:o 2454/93 55-65 artiklassa.
(5)
Koska vastaavia tariffikiintiöitä ei ole edellisten kahden vuoden aikana käytetty nopeasti loppuun, tämän asetuksen mukaisia tariffikiintiöitä ei ole aluksi syytä pitää asetuksen (ETY) N:o 2454/93 308 c artiklan mukaisesti kriittisinä, kun niitä hallinnoidaan ”ensiksi tullutta palvellaan ensin” -järjestelmällä. Sen vuoksi tulliviranomaisten olisi voitava poiketa vakuuden vaatimisesta tavaroilta, jotka on alun perin tuotu näissä kiintiöissä asetuksen (ETY) N:o 2454/93 308 c artiklan 1 kohdan ja 248 artiklan 4 kohdan mukaisesti. Niiden erityispiirteiden vuoksi, joita liittyy siirtymiseen yhdestä hallinnointijärjestelmästä toiseen, kyseisen asetuksen 308 c artiklan 2 ja 3 kohtaa ei pitäisi soveltaa.
(6)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tällä asetuksella avataan Thaimaasta peräisin olevaa maniokkijuurta koskeva yhteisön tariffikiintiö. Sitä hallinnoidaan kalenterivuosittain 1 päivästä tammikuuta 2008 alkaen.
2 artikla
Liitteessä vahvistetaan CN-koodiin 0714 10 kuuluvan maniokkijuuren tuontia koskeva määrä nettopainona ja tuonnissa sovellettava tulli.
3 artikla
Yhteisö hallinnoi tämän asetuksen liitteessä vahvistettua tariffikiintiötä ”ensin tullutta palvellaan ensin” -periaatteella asetuksen (ETY) N:o 2454/93 308 a ja 308 b artiklan sekä 308 c artiklan 1 kohdan mukaisesti. Kyseisen asetuksen 308 c artiklan 2 ja 3 kohtaa ei sovelleta.
4 artikla
Edellä 1 artiklassa tarkoitetussa tariffikiintiössä tapahtuva maniokkijuuren tuonti ei edellytä tuontitodistuksen esittämistä.
5 artikla
Tuotteiden luovuttaminen vapaaseen liikkeeseen tämän asetuksen 1 artiklassa tarkoitetussa kiintiössä edellyttää Thaimaan toimivaltaisten viranomaisten asetuksen (ETY) N:o 2454/93 55-65 artiklan mukaisesti myöntämän alkuperätodistuksen esittämistä.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä joulukuuta 2007.

Labels: 3
17
18